Sagunt ha participat com a destinació de qualitat SICTED en el fòrum nacional celebrat a Còrdova
14 de març 2024

![](/media/tesejxur/foto-foro-sicted_c.jpg?width=850&height=495.8333333333333)

La delegació de Turisme de l'Ajuntament de Sagunt ha participat en el XVI Fòrum del Sistema Integral de Qualitat Turística Espanyola en Destinacions (SICTED), celebrat a Còrdova el 12 i 13 de març. Este esdeveniment ha reunit més de 200 professionals del sector turístic per a reflexionar sobre les oportunitats que es presenten i els desafiaments als quals s'enfronten el turisme i els sistemes de qualitat.

Sagunt compta amb 70 empreses i servicis distingits en SICTED, projecte nacional de la Secretaria d'Estat de Turisme (SETUR), que compta amb el suport de la Federació Espanyola de Municipis i Províncies (FEMP), i SEGITTUR, organisme de la Secretaria d'Estat, que impulsa el desenvolupament turístic innovador sostenible a Espanya. A més, compta amb la coordinació i suport de Turisme Comunitat Valenciana.

La delegada de Turisme, Natalia Antonino, ha declarat: «**Ha sigut important poder debatre en un fòrum d'experts els avanços del projecte de qualitat i les línies estratègiques que marcaran els pròxims anys. Tot això s'alinea amb el treball que es realitza des de la delegació de Turisme de l'Ajuntament de Sagunt com a Destinació Turística Intel·ligent i que compta amb un pla de sostenibilitat en execució**».

Davall el lema _Un paso más allá en el SICTED: Hacia la transformación sostenible y digital de los destinos turísticos_, el Fòrum SICTED 2024 s'ha desenvolupat en tres eixos principals: la sostenibilitat, la digitalització i la governança.

El Fòrum SICTED 2024 ha comptat amb la participació d'experts del sector turístic en les ponències i taules redones. També han assistit representants de Turisme Comunitat Valenciana que coordinen el SICTED a la nostra comunitat autònoma, i gestors de diferents destinacions de la Comunitat, com Alcoi, Alcossebre, Peníscola, el Campello, Vall d'Uixó, i per part de Sagunt, la Gestora SICTED i la tècnica de Turisme.

El Fòrum SICTED 2024 es consolida com un espai de referència per a la reflexió i el debat sobre el futur del turisme. L'esdeveniment busca contribuir a la transformació del sector cap a un model més digital, inclusiu i sostenible.

![](/media/ii4edd2j/foto-grupo_c.jpg?width=850&height=715.990990990991)

*   [](http://www.facebook.com/sharer.php?u=https://aytosagunto.es/va/actualitat/sagunt-ha-participat-com-a-destinacio-de-qualitat-sicted-en-el-forum-nacional-celebrat-a-cordova/ "Facebook")
*   [](http://twitter.com/share?url=https://aytosagunto.es/va/actualitat/sagunt-ha-participat-com-a-destinacio-de-qualitat-sicted-en-el-forum-nacional-celebrat-a-cordova/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ha-participat-com-a-destinacio-de-qualitat-sicted-en-el-forum-nacional-celebrat-a-cordova/ "Linked In")
*   [](mailto:?body=https://aytosagunto.es/va/actualitat/sagunt-ha-participat-com-a-destinacio-de-qualitat-sicted-en-el-forum-nacional-celebrat-a-cordova/)